Vuê al è martars e su Radio Onde Furlane a 11 a buinore al torne Babêl Europe, il program cuindisinâl dedicât a lenghis, musichis, minorancis e nazions cence stât.
Vuê al è l’ultin martars dal 2015, un an che al è stât marcât sei des memoreazions (e magari cussì no, soredut des celebrazions… ) dal centesim inovâl de jentrade dal Ream di Italie te Prime vuere mondiâl sei di tancj conflits, vecjos e gnûfs.
Par chel vuê a 11 a buinore e doman, ai 30 di Dicembar, a une dopo di misdì e torne in onde (sui 90 Mhz te plui part dal Friûl, sui 90.2 Mhz in Cjargne e su www.ondefurlane.eu in dut il mont) la pontade di Babêl Europe prontade pai 3 e pai 4 di Novembar stâts, dedicade aes vueris e a cui che lis vueris lis à patidis di plui.
Un viaç tra storiis, musichis e peraulis, tra Catalogne, Friûl, Ocitanie e Bretagne, tra ‘soldadets’, ‘soldaduts’, ‘soldatins’, ‘soldats’ e ‘soudard’, cun Manel, Mitili FLK, Claudi Martì, Alan Stivell e Lluis Llach.
Cuntune atenzion specifiche pe Prime vuere mondiâl, cuntun pâr di sugjeriments di leture e cul auguri, tirât fûr dal test di une des cjançons inte scjalute: «Che al puedi jessi in pâs chest Nadâl che al ven».
fur_Latn fur_Latn fur_Latn fur_Latn fur_Latn